**Ministru kabineta rīkojuma “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem”” projekta  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Nav attiecināms saskaņā ar Ministru kabineta 2009. gada 15. decembra instrukcijas Nr. 19 “Tiesību akta projekta sākotnējās ietekmes izvērtēšanas kārtība” 5.1 punktu. |

|  |  |  |  |
| --- | --- | --- | --- |
| **I. Tiesību akta projekta izstrādes nepieciešamība** | | | |
| 1. | Pamatojums | Ministru kabineta 2018. gada 26. jūnija noteikumu Nr. 380 “Noteikumi par kompleksa un saistīta tūrisma pakalpojuma sagatavošanas un sniegšanas kārtību un kompleksu un saistītu tūrisma pakalpojumu sniedzēju un ceļotāju tiesībām un pienākumiem” 44. punkts un Ministru kabineta 2018. gada 17. jūlija noteikumu Nr. 421 “Kārtība, kādā veic gadskārtējā valsts budžeta likumā noteiktās apropriācijas izmaiņas” 43. punkts. | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | [1] Lai nacionālajos normatīvajos aktos ieviestu Eiropas Parlamenta un Padomes Direktīvā (ES) 2015/2302 (2015.gada 25.novembris) par kompleksiem ceļojumiem un saistītiem ceļojumu pakalpojumiem, ar ko groza Regulu (EK) Nr.2006/2004 un Eiropas Parlamenta un Padomes Direktīvu 2011/83/ES un atceļ Padomes Direktīvu 90/314/EEK (turpmāk – Direktīva 2015/2302) ietvertās prasības, tūrisma jomā 2018.gada 1.janvārī stājās spēkā jauns regulējums.  Proti, 2018.gada 1.janvārī stājās spēkā grozījumi Tūrisma likumā, kas paplašināja Ekonomikas ministrijas (turpmāk – EM) padotībā esošā Patērētāju tiesību aizsardzības centra (turpmāk – PTAC) kompetenci un tostarp noteica veikt šādas jaunas funkcijas: 1) izsniegt speciālo atļauju (licenci) tūrisma aģentam un tūrisma operatoram, kā arī apturēt un atjaunot izsniegtās speciālās atļaujas (licences) darbību vai atcelt to; 2) nodrošināt tūrisma aģentu, tūrisma operatoru un tūrisma pakalpojumu sniedzēju, kas sekmē saistītus tūrisma pakalpojumus, datubāzes izveidošanu, uzturēšanu un ziņu aktualizāciju tajā; 3) veikt uzraudzību attiecībā uz tūrisma operatora, tūrisma aģenta un tūrisma pakalpojuma sniedzēja, kas sekmē saistītus tūrisma pakalpojumus, nodrošinājumu par saistību neizpildi vai nepienācīgu to izpildi likviditātes problēmu dēļ.[[1]](#footnote-1) Atbilstoši Tūrisma likuma Pārejas noteikumu 9. punktā minētajam Tūrisma likuma 8.1 panta pirmajā daļā noteiktās funkcijas PTAC uzsāka pildīt sākot ar 2018. gada 1. jūliju.  Tāpat 2018. gada 1. janvārī spēkā stājušies grozījumi Tūrisma likumā paredzēja arī jaunus pienākumus tūrisma pakalpojumu sniedzējiem, tai skaitā noteica, ka tūrisma operatoram ir jāreģistrējas šā likuma 8.1 panta pirmās daļas 2. punktā minētajā datubāzē un jāsniedz nodrošinājums visu to maksājumu atmaksāšanai, kurus veikuši ceļotāji vai kuri veikti ceļotāju vārdā, ciktāl operators nespēj pilnībā vai daļēji pildīt savas saistības un sniegt attiecīgos pakalpojumus savu likviditātes problēmu dēļ[[2]](#footnote-2).  Vienlaikus Tūrisma likuma Pārejas noteikumu 13. punkts paredz, ka tūrisma operators un tūrisma aģents, kas kompleksu vai saistītu tūrisma pakalpojumu sniegšanu uzsācis līdz 2018. gada 30. jūnijam, ir tiesīgs bez šajā likumā noteiktās speciālās atļaujas (licences) attiecīgo pakalpojumu organizēt un sniegt vai piedāvāt pārdošanā ne ilgāk kā līdz 2019. gada 30. jūnijam. Savukārt Tūrisma likuma Pārejas noteikumu 14. punktā noteikts, ka tūrisma operatoram, kas savu darbību uzsācis līdz 2018. gada 30. jūnijam, ir pienākums uzturēt spēkā esošu apdrošināšanas līgumu vai kredītiestādes garantiju visā tā darbības laikā, ievērojot Ministru kabineta 2010. gada 13. aprīļa noteikumos Nr.353 “Noteikumi par tūrisma operatora, tūrisma aģenta un klienta tiesībām un pienākumiem, kompleksa tūrisma pakalpojuma sagatavošanas un īstenošanas kārtību, klientam sniedzamo informāciju un naudas drošības garantijas iemaksas kārtību” noteikto; pārslēdzot vai pagarinot apdrošināšanas līgumu vai garantiju pēc 2018. gada 30. jūnija, tūrisma operators nodrošina Tūrisma likuma 16. panta otrajā un piektajā daļā noteikto prasību izpildi.  Tādējādi pārejas periodā līdz 2019. gada 30. jūnijam tiem tūrisma operatoriem, kas nodrošinājumu (apdrošināšanas līgumu/polisi vai kredītiestādes garantiju) saņēmuši līdz 2018. gada 1. jūlijam, kamēr ir spēkā esošais apdrošināšanas līgums/polise vai kredītiestādes garantija, jaunie Tūrisma likuma 16. pantā noteiktie pienākumi un prasības, tai skaitā licences saņemšana, nav saistoši.  Papildus tam 2018. gada 1. jūlijā stājās spēkā Ministru kabineta 2018. gada 26. jūnija noteikumi Nr. 380 “Noteikumi par kompleksa un saistīta tūrisma pakalpojuma sagatavošanas un sniegšanas kārtību un kompleksu un saistītu tūrisma pakalpojumu sniedzēju un ceļotāju tiesībām un pienākumiem” (turpmāk – Noteikumi Nr. 380). Noteikumi Nr. 380 tostarp nosaka kārtību, kādā PTAC īsteno Tūrisma likuma 8.1panta pirmajā daļā noteiktās funkcijas (1.1. punkts); aprēķina, iemaksā un izmaksā tūrisma aģenta, tūrisma operatora un saistītu tūrisma pakalpojumu sniedzēja nodrošinājumu par saistību neizpildi vai nepienācīgu to izpildi (1.6. punkts); paredz ceļotāju tiesības saņemt nodrošinājuma sniegto aizsardzību, gadījumā, ja tūrisma operators vai saistītu tūrisma pakalpojumu sniedzējs nespēj pilnībā vai daļēji pildīt savas saistības un sniegt tūrisma pakalpojumus likviditātes problēmu dēļ (39. punkts), kā arī nosaka gadījumus, kad ceļotāju repatriācijas nodrošināšanai nepieciešamos izdevumus un ceļotāju izdevumus, kas radušies tūrisma aģenta, tūrisma operatora un saistītu tūrisma pakalpojumu sniedzēja saistību neizpildes vai nepienācīgas izpildes dēļ, sedz no valsts budžeta līdzekļiem neparedzētiem gadījumiem (1.7.punkts).  [2] 2018. gada 28. augustā PTAC saņēma SIA “Prieks Tūre” (reģ.Nr. 40003366030; juridiskā adrese: Merķeļa iela 6 - 7, Rīga, LV-1050) (turpmāk – Sabiedrība) elektroniskā pasta vēstuli, kurā Sabiedrība informēja PTAC, ka sakarā ar grūto finansiālo stāvokli konkrētajā brīdī Sabiedrība ir apturējusi komplekso ceļojumu pārdošanu un atcēlusi to izpildi. Tāpat Sabiedrība informēja, ka notiek naudas atmaksas iesniegumu apkalpošana un ceļotājiem, kuriem netika nodrošināti ceļojumi, nauda tiks atmaksāta ne vēlāk kā 2018. gada 15. septembrī.  Vienlaikus laika posmā no 2018. gada 27. augusta līdz 2018. gada 27. septembrim PTAC saņēma aptuveni 90 iesniegumus no ceļotājiem Latvijā, kuros ceļotāji informēja, par to, ka: 1) ceļotāji ir noslēguši līgumus par Sabiedrības organizētajiem kompleksajiem tūrisma pakalpojumiem un veikuši maksājumus par šiem ceļojumiem; 2) Sabiedrība ceļojumus ir atcēlusi, bet solījusi atmaksāt iemaksātās naudas summas līdz 2018. gada 15. septembrim; 3) ceļotāji ir vērušies pie Sabiedrības ar lūgumu atmaksāt viņiem naudas summas pilnā apmērā par nenotikušajiem ceļojumiem; 4) Sabiedrība nav pilnībā atmaksājusi ceļotāju samaksātās naudas summas par nenotikušajiem ceļojumiem vai arī Sabiedrības vārdā ir atmaksātas proporcionāli nelielas naudas summas no kopējās ceļojuma vērtības.  Tāpat 2018. gada septembrī PTAC vairākkārt centās sazināties ar Sabiedrību, nosūtot tai gan uz Sabiedrības juridisko adresi ierakstīta pasta sūtījuma veidā, gan elektroniskā pasta vēstuli uz Sabiedrības elektroniskā pasta adresi pieprasījumu sniegt PTAC informāciju un skaidrojumu par Sabiedrības organizētajiem, bet nenotikušajiem ceļojumiem un ceļotājiem atmaksājamajām summām. Sabiedrība uz PTAC informācijas pieprasījumu neatbildēja un juridiskajā adresē nebija sasniedzama.  Tādējādi, izvērtējot PTAC rīcībā esošo informāciju, kā arī ņemot vērā noskaidrotos faktus un apstākļus, PTAC konstatēja, ka Sabiedrībai ir likviditātes problēmas un ka Sabiedrība nespēj pilnībā vai daļēji pildīt savas saistības un sniegt kompleksos tūrisma pakalpojumus likviditātes problēmu dēļ.  Noteikumu Nr. 380 40. punktā noteikts, ka gadījumā, ja tūrisma operators vai saistītu tūrisma pakalpojumu sniedzējs nespēj pilnībā vai daļēji pildīt savas saistības un sniegt attiecīgos pakalpojumus likviditātes problēmu dēļ un PTAC ir saņēmis informāciju, ka tūrisma operatoram vai saistītu tūrisma pakalpojumu sniedzējam ir likviditātes problēmas, PTAC savā tīmekļvietnē publicē attiecīgu paziņojumu. Paziņojuma publicēšanas diena ir uzskatāma par nodrošinājuma maksājuma gadījuma iestāšanās dienu.  Augstākās tiesas Administratīvo lietu departaments savā judikatūrā ir pievienojies tiesību literatūrā izteiktajam viedoklim, ka publiskajās tiesībās jaunā tiesību norma parasti ir piemērojama tiem apstākļiem, kas radušies pirms, bet turpinās pēc jaunās tiesību normas spēkā stāšanās (ievadītiem jeb turpinātiem apstākļiem), citiem vārdiem sakot, jaunajai tiesību normai ir tūlītējs spēks.[[3]](#footnote-3)  Ņemot vērā minēto, attiecībā uz ceļotājiem, kas nav saņēmuši naudas atmaksu par Sabiedrības organizētajiem, bet nenotikušajiem kompleksajiem tūrisma pakalpojumiem ceļojumiem, ir piemērojama Noteikumos Nr. 380 paredzētā nodrošinājuma sniegtā aizsardzība[[4]](#footnote-4) un speciālā procedūra, lai īstenotu šo nodrošinājuma sniegto aizsardzību. Līdz ar to PTAC konstatēja, ka pastāv Noteikumu Nr.380 40.punktā minētie nosacījumi, kas ir par pamatu, lai PTAC savā tīmekļvietnē publicētu paziņojumu, ka Sabiedrībai ir likviditātes problēmas un ka Sabiedrība nespēj pilnībā vai daļēji pildīt savas saistības un sniegt kompleksos tūrisma pakalpojumus likviditātes problēmu dēļ, kā arī pieņemtu un apkopotu patērētāju prasījumus par nenotikušiem kompleksiem tūrisma pakalpojumiem nesaņemtās naudas summas atmaksu pieprasījuma iesniegšanai apdrošināšanas pakalpojuma sniedzējam apdrošināšanas atlīdzības izmaksai.  [3] Ievērojot minēto, PTAC 2018. gada 3. oktobrī tīmekļvietnē (<http://www.ptac.gov.lv/lv/content/informacija-sia-prieks-ture-klientiem>) publicēja paziņojumu ceļotājiem, kas nav saņēmuši naudas atmaksu par Sabiedrības organizētajiem, bet nenotikušajiem ceļojumiem. Minētajā paziņojumā PTAC aicināja ceļotājus, kuru saistības Sabiedrība nespēj pilnībā vai daļēji pildīt, triju mēnešu laikā pēc minētā paziņojuma publicēšanas (t.i., līdz 2019. gada 4. janvārim) iesniegt PTAC iesniegumu par visu to maksājumu atmaksāšanu, ko ceļotājs veicis vai kas veikti ceļotāja vārdā.  Laika posmā no 2018. gada 3. oktobra līdz 2019. gada 4. janvārim PTAC saņēma 290 iesniegumus maksājumu atmaksāšanai, no kuriem 268 iesniegumiem un tajos ietvertajiem iesniedzēju (ceļotāju) prasījumiem piemērojama Noteikumos Nr. 380 paredzētā speciālā veikto maksājumu atmaksāšanas kārtība. Kopējā ceļotāju veikto maksājumu par nenotikušajiem ceļojumiem summa ir 191 313,42 *euro*.  PTAC Paziņojumā norādītais termiņš, kurā ceļotājiem bija tiesības iesniegt PTAC iesniegumu maksājumu atmaksāšanai, beidzās 2019. gada 4. janvārī. Pēc 2019. gada 4. janvāra PTAC apkopoja visu ceļotāju, kas iesnieguši PTAC iesniegumus maksājumu atmaksāšanai, prasījumus, pārbaudīja, vai iesniegumiem ir pievienoti uzņemto saistību nepieciešamie dokumenti (noslēgto līgumu, kopijas, veikto un atpakaļ saņemto maksājumu apliecinošie dokumenti), kā arī pārbaudīja, vai iesniegtie dokumenti apliecina uzņemtās saistības, un pieņēma lēmumu par Sabiedrībai veikto maksājumu atmaksu 296 personām[[5]](#footnote-5).  Ievērojot to, ka saskaņā ar Tūrisma likuma 1. panta pirmās daļas 30. punktā noteikto ceļotājs ir persona, kurai ir tiesības ceļot, pamatojoties uz līgumu par kompleksa tūrisma pakalpojuma sniegšanu (tādējādi ceļotājs var būt ne tikai tā persona, kas noslēgusi un parakstījusi līgumu), un ņemot vērā tūrisma jomā plaši izplatīto praksi, ka tiesības ceļot, pamatojoties uz vienu noslēgtu līgumu, paraksti ir vairākām personām, PTAC saņemto iesniegumu un personu, kurām ir tiesības saņemt veikto maksājumu atmaksu, skaits atšķiras.  [4] Noteikumu Nr. 380 40. punktā noteikts, ka pēc lēmuma par tūrisma operatoram veikto maksājumu atmaksu ceļotājiem pieņemšanas PTAC iesniedz attiecīgā tūrisma operatora nodrošinājuma izsniedzējam apmaksas pieprasījumu par ceļotāja vai ceļotāja vārdā tūrisma operatoram vai saistītu tūrisma pakalpojumu sniedzējam veikto maksājumu atmaksāšanu.  Pamatojoties uz Tūrisma aģentu un tūrisma operatoru datubāzē TATO (turpmāk – TATO), kuras darbību līdz 2018. gada 30. jūnijam nodrošināja EM, esošo informāciju, Sabiedrība iesniegumu reģistrēšanai TATO datubāzē iesniegusi 2012. gada 12. jūlijā. Vienlaikus TATO datubāzē un EM rīcībā esošā informācija apliecina, ka Sabiedrība 2018. gada 22. jūnijā ar ADB “Gjensidige” Latvijas filiāli (turpmāk – Gjensidige) noslēdza apdrošināšanas līgumu, tas ir, iegādājās apdrošināšanas polisi Nr. GJELV1044752, apdrošināšanas periods 30.06.2018 – 29.06.2019, apdrošinājuma summa 30 000,00 *euro*.  Līdz ar to PTAC 2019. gada 5. februārī pieņēma lēmumu Nr.1 par ceļotāja vai ceļotāja vārdā tūrisma operatoram veikto maksājumu atmaksāšanu (turpmāk – Lēmums), ar kuru uzdeva Gjensidige bez nepamatotas kavēšanās atmaksāt ceļotājiem to iemaksātās naudas summas atbilstoši Lēmumā norādītajam apmēram.  Lēmumā norādītais katram ceļotājam atmaksājamo izdevumu apmērs aprēķināts saskaņā ar Noteikumu Nr. 380 43. punkta prasībām, proti, tas ir aprēķināts proporcionāli atbilstoši ceļotāju skaitam, kuri pieteikušies PTAC, to samaksātajai summai un nodrošinājuma apmēram.  Ņemot vērā to, ka atbilstoši PTAC iesniegtajiem iesniegumiem naudas atmaksai pieteikušās 296 personas, kurām ir tiesības uz šo maksājumu atmaksāšanu, to kopējā samaksātā naudas summa ir 191 313,42 *euro*, bet nodrošinājuma apmērs 30 000,00 *euro*, Sabiedrības nodrošinājums nav pietiekams, lai pilnībā segtu visus ceļotāju maksājumus, ko ceļotāji veica vai kas tika veikti ceļotāja vārdā. Līdz ar to atmaksājamo izdevumu apmērs, ko saskaņā ar PTAC Lēmumu uzdots atmaksāt Gjensidige, ir 15,68 % no katram ceļotājam atmaksājamās naudas summas. Kopējais ceļotājiem neatmaksātās summas apmērs ir 161 313,42 *euro*.  [5] Attiecībā uz Sabiedrības saņemtā nodrošinājuma apmēru norādāms, ka, tā kā Sabiedrība kompleksu tūrisma pakalpojumu sniegšanu bija uzsākusi līdz 2018. gada 30. jūnijam, tā nav atbilstoši šobrīd spēkā esošajām Tūrisma likuma 16. panta pirmās un otrās daļas prasībām reģistrējusies PTAC uzturētajā tūrisma operatoru un aģentu datu bāzē, kā arī nav saņēmusi speciālo atļauju (licenci), jo Sabiedrība, ņemot vērā Tūrisma likuma Pārejas noteikumu 13. punktu, bez speciālās atļaujas (licences) bija tiesīga organizēt un piedāvāt pārdošanai vai pārdot kompleksus tūrisma pakalpojumus līdz 2019. gada 30. jūnijam. Tāpat, ņemot vērā to, ka Sabiedrības 2018. gada 22. jūnijā noslēgtais apdrošināšanas līgums ar Gjensidige ir spēkā līdz 2019. gada 29. jūnijam, Sabiedrības saņemtajam nodrošinājumiem, ievērojot Tūrisma likuma Pārejas noteikumu 14. punktā minēto, nebija jāatbilst Tūrisma likuma 16. panta otrās daļas un Noteikumu Nr. 380 32. punkta prasībām, kas paredz, ka nodrošinājuma apmēram ir jābūt vismaz 5% apmērā no komplekso tūrisma pakalpojumu apgrozījuma iepriekšējā gadā (saimnieciskās darbības ieņēmumiem no komplekso tūrisma pakalpojumu pārdošanas ceļotājiem). Laikā, kad Sabiedrība noslēdza apdrošināšanas līgumu, tas ir, 2018. gada 22. jūnijā, ņemot vērā Tūrisma likuma Pārejas noteikumu 14. punkta nosacījumus, nodrošinājuma (jeb atbilstoši iepriekš spēkā esošā regulējuma terminoloģijai – klienta iemaksātās naudas drošības garantijas) apmēram bija jāatbilst Ministru kabineta 2010. gada 13. aprīļa noteikumu Nr. 353 “Noteikumi par tūrisma operatora, tūrisma aģenta un klienta tiesībām un pienākumiem, kompleksa tūrisma pakalpojuma sagatavošanas un īstenošanas kārtību, klientam sniedzamo informāciju un naudas drošības garantijas iemaksas kārtību” 24. un 26.punktu prasībām, t.i., klienta iemaksātās naudas drošības garantijas apmēram bija jābūt pietiekošam, lai spētu nodrošināt klientu iemaksātās naudas atmaksāšanu un klienta nogādāšanu valstī, kurā sācies ceļojums, bet minētās garantijas apmērs nedrīkstēja būt mazāks par 28 457,44 *euro.* Vienlaikus norādāms, ka minētie Ministru kabineta noteikumi neparedzēja detalizētas prasības nodrošinājuma aprēķināšanai, par to bija atbildīgs pats operators. Līdz ar to Sabiedrības 2018. gada 22. jūnijā ar Gjensidige noslēgtajā apdrošināšanas līgumā (apdrošināšanas polisē) noteiktā apdrošinājuma summa 30 000,00 *euro* atbilda tiesību normu, kas piemērojamas uz Sabiedrības 2018. gada 22. jūnijā saņemto nodrošinājumu, prasībām.  [6] Noteikumu Nr. 380 44. punktā noteikts, ka gadījumā, ja tūrisma operatora nodrošinājums nav pietiekams, lai pilnībā segtu visus ceļotāja maksājumus, ko ceļotājs veicis vai kas veikti ceļotāja vārdā, ciktāl attiecīgie tūrisma pakalpojumi nav sniegti tūrisma operatora vai saistītu tūrisma pakalpojumu sniedzēja likviditātes problēmu dēļ, atlikušo daļu var segt no valsts budžeta līdzekļiem neparedzētiem gadījumiem.  Noteikumu Nr. 380 projekta sākotnējās ietekmes novērtējuma ziņojuma (anotācijas) I sadaļas “Tiesību akta projekta izstrādes nepieciešamība” 2. apakšsadaļas “Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība” 3. punktā tostarp ir noteikts, ka, lai izpildītu Direktīvas 2015/2302 prasības un nodrošinātu, ka ceļotāji iemaksāto naudu saņemtu atpakaļ pilnībā, projekts paredz, ka, ja tūrisma operatora nodrošinājums nav pietiekams, lai segtu ceļotāja zaudējumus pilnībā, tad atlikušo daļu var segt no valsts budžeta līdzekļiem neparedzētiem gadījumiem.  Savukārt saskaņā ar Direktīvas 2015/2302 preambulas 39. punktā minēto dalībvalstīm ir jānodrošina, lai ceļotāji, kas iegādājas komplekso pakalpojumu, būtu pilnībā aizsargāti organizatora (tūrisma operatora) maksātnespējas gadījumā. Dalībvalstīm, kurās organizatori veic uzņēmējdarbību, ir jānodrošina, lai tie sniegtu nodrošinājumu, ka to maksātnespējas gadījumā ceļotājiem tiks atlīdzināti visi viņu vai viņu vārdā izdarītie maksājumi un – ciktāl kompleksajā pakalpojumā ir iekļauta pasažieru pārvadāšana – ceļotājiem tiks nodrošināta repatriācija.  Lai gan no 2018. gada 1. jūlija ir atcelta Padomes Direktīva (1990. gada 13. jūnijs) 90/314/EEK par kompleksiem ceļojumiem, kompleksām brīvdienām un kompleksām ekskursijām (turpmāk – Direktīva 90/314), un šobrīd ir spēkā Direktīva 2015/2302, Direktīvas 90/314/EEK 7. pantā ietvertās drošības garantijas un Direktīvas 2015/2302 17. pantā ietvertā nodrošinājuma institūta mērķis un būtība abās šajās direktīvās pēc būtības ir tas pats, ko apliecina arī Direktīvas 2015/2302 29. pants un III pielikums. Līdz ar to Eiropas Savienības Tiesas judikatūrā nostiprinātās atziņas par drošības garantijas institūtu pēc analoģijas ir piemērojamas arī uz Direktīvā 2015/2302 ietvertā nodrošinājuma institūta interpretēšanu.  Proti, Eiropas Savienības Tiesas judikatūrā ir atzīts, ka Direktīvas 90/314 7. pantā ir ietverts uz rezultātu orientēts pienākums garantēt kompleksā ceļojuma dalībniekiem tiesības uz iemaksāto līdzekļu atmaksāšanu un repatriāciju ceļojumu organizatora bankrota gadījumā, un šī garantija īpaši ir domāta tieši tam, lai pasargātu patērētāju no bankrota sekām neatkarīgi no tā iemesla[[6]](#footnote-6). Šāda Direktīvas 90/314 7. panta interpretācija saskan ar tai paredzēto mērķi nodrošināt patērētāju aizsardzību augstā līmenī[[7]](#footnote-7). Šajā sakarā Eiropas Savienības Tiesa ir konstatējusi, ka nedz Direktīvas 90/314 preambulas apsvērumos, nedz 7. panta formulējumā nav norāžu, saskaņā ar kurām šajā pantā paredzētā garantija varētu tikt ierobežota. Turklāt Eiropas Savienības Tiesa ir konstatējusi, ka minētā 7. panta prasības ir pareizi transponētas valsts tiesiskajā regulējumā tikai tad, ja, neraugoties uz to, kādi ir nosacījumi, rezultātā tas efektīvi garantē patērētājam visu tā ieguldīto līdzekļu atmaksāšanu un repatriāciju ceļojumu organizatora maksātnespējas gadījumā[[8]](#footnote-8). Tāpat Eiropas Savienības Tiesa ir atzinusi, ka Direktīvas 90/314 7. pants liedz tādu valsts tiesisko regulējumu, kura sekas nav efektīvi garantēt patērētājam visu tā ieguldīto līdzekļu atmaksāšanu un repatriāciju ceļojumu organizatora maksātnespējas gadījumā. Tā kā dalībvalstij nav rīcības brīvības, lai noteiktu riska apmēru, kurš ir jāsedz ar garantiju, ko ceļojumu organizators vai pārstāvis sniedz patērētājiem, kritēriji, kuru mērķis vai sekas būtu šīs garantijas apmēra ierobežošana, ir acīmredzami nesaderīgi ar pienākumiem, kas izriet no minētās direktīvas, un tādējādi ir pietiekami būtisks Eiropas Savienības tiesību pārkāpums, kas ar nosacījumu, ka tiek konstatēta tieša cēloņsakarība, varētu būt pamatā attiecīgās dalībvalsts atbildībai[[9]](#footnote-9).  Tādējādi no iepriekš minētās Eiropas Savienības Tiesas judikatūras kopumā izriet, ka dalībvalstīm ir jāveic visi vajadzīgie pasākumi, lai nodrošinātu patērētāju (ceļotāju) aizsardzību augstākajā līmenī un efektīvi garantētu patērētājam (ceļotājam) visu tā ieguldīto līdzekļu atmaksāšanu gadījumā, ja tūrisma operators nepilda savas saistības likviditātes problēmu dēļ. Savukārt minētās aizsardzības nenodrošināšana pilnā apmērā varētu tikt uzskatīta par Eiropas Savienības tiesību normu pārkāpumu[[10]](#footnote-10). Tādēļ EM ieviesa obligātu nozares licencēšanu un izstrādāja Noteikumus Nr. 380, kas paredz stingrākus nosacījumus tūrisma operatoriem attiecībā uz aizsardzības jeb nodrošinājuma aprēķinu. Prieks Tūre gadījumā, kā jau minēts iepriekš, uz garantijas apjomu tika attiecināti iepriekšējie noteikumi, kur prasības nebija tik stingras, sakarā ar Tūrisma likuma Pārejas noteikumos minēto atkāpi.  Līdz ar to, ievērojot šī brīža valsts budžeta deficītu, un, kaut arī Noteikumu Nr. 380 44. punkts paredz rīcības brīvību attiecībā uz lēmuma pieņemšanu, vai neatmaksātās naudas summas daļu, kuru nesedz Gjensidige izsniegtā apdrošināšanas polise, segt vai nesegt no valsts budžeta līdzekļiem neparedzētiem gadījumiem, vērā ņemams ir apstāklis, ka, nepiešķirot valsts budžeta līdzekļus šim mērķim, netiks sasniegts nodrošinājuma sniegtās aizsardzības mērķis, proti, netiks nodrošināta efektīva patērētāju (ceļotāju) aizsardzība augstā līmenī. Attiecīgi pastāv risks, ka rīcība, nenodrošinot efektīvu patērētāju (ceļotāju) aizsardzību augstā līmenī, varētu tikt uzskatīta par Eiropas Savienības tiesību normu pārkāpumu, kā rezultātā varētu iestāties dalībvalsts atbildības nosacījumi. Lai novērstu Eiropas Savienības prasību neievērošanu, EM priekšlikums ir no programmas “Līdzekļi neparedzētiem gadījumiem” piešķirt PTAC 161 314 *euro*, lai pilnībā varētu segt visus ceļotāju maksājumus, ko ceļotāji veikuši vai kas veikti ceļotāju vārdā par Sabiedrības nenodrošinātajiem ceļojumiem. | |
| 3. | Projekta izstrādē iesaistītās institūcijas un publiskas personas kapitālsabiedrības | | Ekonomikas ministrija, Patērētāju tiesību aizsardzības centrs |
| 4. | Cita informācija | | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts nerada ietekmi uz tautsaimniecības attīstību un administratīvo slogu. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2019. gads | | Turpmākie trīs gadi (*euro*) | | | | |
| 2020. gads | | 2021. gads | | 2022. gads |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | izmaiņas, salīdzinot ar vidēja termiņa budžeta ietvaru 2022. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | +161 314 | 0 | 0 | 0 | 0 | 0 |
| 2.1. valsts pamatbudžets | 0 | +161 314 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | - 161 314 | 0 | 0 | 0 | 0 | 0 |
| 3.1. valsts pamatbudžets | 0 | - 161 314 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 161 314 | X | 0 | X | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | | Skaidrojums iekļauts anotācijas I daļas 2. punktā:  *Atbilstoši cietušo patērētāju iesniegtajiem iesniegumiem PTAC naudas atmaksai pieteikušās 296 personas, kurām ir tiesības uz šo maksājumu atmaksāšanu, to kopējā samaksātā naudas summa ir 191 313,42 euro, bet Sabiedrības nodrošinājuma apmērs 30 000,00 euro, nodrošinājums nav pietiekams, lai pilnībā segtu visus ceļotāju maksājumus, ko ceļotāji veica vai kas tika veikti ceļotāja vārdā. Līdz ar to atmaksājamo izdevumu apmērs, ko saskaņā ar PTAC Lēmumu uzdots atmaksāt Gjensidige, ir 15,68 % no katram ceļotājam atmaksājamās naudas summas. Kopējais ceļotājiem neatmaksātās summas apmērs ir* ***161 314 euro.*** | | | | | |
| 6.1. detalizēts ieņēmumu aprēķins | |
| 6.2. detalizēts izdevumu aprēķins | |
| 7. Amata vietu skaita izmaiņas | | Amata vietu skaita izmaiņas nav. | | | | | |
| 8. Cita informācija | | Nav | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts nerada ietekmi uz spēkā esošo tiesību normu sistēmu. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts nerada ietekmi uz Latvijas Republikas starptautiskajām saistībām. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ekonomikas ministrija, Patērētāju tiesību aizsardzības centrs |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts nerada ietekmi uz pārvaldes funkcijām un institucionālo struktūru. |
| 3. | Cita informācija | Nav |

Ekonomikas ministrs Ralfs Nemiro

Vīza: valsts sekretārs Ēriks Eglītis

Lūka, 67013256

[madara.luka@em.gov.lv](mailto:madara.luka@em.gov.lv)

1. Tūrisma likuma 8.1panta pirmās daļas 1., 2., 4.punkts (22.11.2017. likuma redakcijā, kas stājas spēkā 01.01.2018.) [↑](#footnote-ref-1)
2. Tūrisma likuma 16.panta otrā daļa (22.11.2017. likuma redakcijā, kas stājas spēkā 01.01.2018.). [↑](#footnote-ref-2)
3. Sk., piemēram, Administratīvo lietu departamenta 2006.gada 16.maija sprieduma lietā Nr.SKA-168 16.punktu; 2005.gada 11.janvāra sprieduma lietā Nr. SKA-13 11. punktu un 2006.gada 14.februāra sprieduma lietā Nr. SKA‑23 13. punktu. [↑](#footnote-ref-3)
4. Ministru kabineta 2018.gada 26.jūnija noteikumu Nr.380 “Noteikumi par kompleksa un saistīta tūrisma pakalpojuma sagatavošanas un sniegšanas kārtību un kompleksu un saistītu tūrisma pakalpojumu sniedzēju un ceļotāju tiesībām un pienākumiem” 39.punkts. [↑](#footnote-ref-4)
5. Ceļotājiem vai maksātājiem, kas maksājumus veica ceļotāju vārdā. [↑](#footnote-ref-5)
6. Eiropas Savienības Tiesas 1999.gada 15.jūnija sprieduma lietā C‑140/97 Rechberger u.c. 74.punkts [↑](#footnote-ref-6)
7. Eiropas Savienības Tiesas 1996.gada 8.oktobra sprieduma apvienotajās lietās C‑178/94, C‑179/94 un no C‑188/94 līdz C‑190/94 Dillenkofer u.c., Recueil, 39.punkts. [↑](#footnote-ref-7)
8. Eiropas Savienības Tiesas 1999.gada 15.jūnija sprieduma lietā C‑140/97 Rechberger u.c. 64.punkts. [↑](#footnote-ref-8)
9. Eiropas Savienības Tiesas 2014.gada sprieduma lietā C-430/13 Baradics u.c. 46.punkts. [↑](#footnote-ref-9)
10. Eiropas Savienības Tiesas 2014.gada sprieduma lietā C-430/13 Baradics u.c. 38. – 47.punkts, Eiropas Savienības Tiesas 1999.gada 15.jūnija sprieduma lietā C‑140/97 Rechberger u.c. 51., 52., 64., 74., 75.punkts, Eiropas Savienības Tiesas 1996.gada 8.oktobra sprieduma apvienotajās lietās C‑178/94, C‑179/94 un no C‑188/94 līdz C‑190/94 Dillenkofer u.c., Recueil, 35., 36., 39., 46., 50., 51., 55.punkts. [↑](#footnote-ref-10)